ועדת הכלכלה, כנסת 23, פרוטוקול מספר 172, 2020-12-30 10:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת, 30 בדצמבר 2020, ט"ו בטבת תשפ"א.

יעקב מרגי: על סדר היום: הצעת תקנות סמכויות מיוחדות להתמודדות עם נגיף הקורונה החדש (הוראת שעה) הגבלת פעילות בתחום התחבורה) (תיקון מס' 6), התשפ"א-2020.

יעקב מרגי: משרד התחבורה איתנו?

עופר לוי: כן, אדוני.

יעקב מרגי: בבקשה, אדוני, תסביר לנו מה אתה רוצה עוד פעם – בדגש על "עוד פעם".

עופר לוי: אנחנו מבקשים להאריך שוב את תוקף התקנות שאושרו בדיון האחרון בוועדה, למעט שני דברים שאנחנו מבקשים לשנות.

עופר לוי: השינוי הראשון הוא להתאים את ההגדרה של החיקוק המתאים שממנו שואבות התקנות האלה את חלוטן, ושנית, להוסיף את האפשרות של נוסע עם מוגבלות שלא יכול לכופף את הרגל, לשבת במושב הקדמי של מונית ספיישל, מה שנקרא מונית מיוחדת, למען האמת.

עופר לוי: אלה הם שני העדכונים שמתבקשים בתקנות האלה.

יעקב מרגי: אנחנו סיימנו את הישיבה הקודמת עם שיעורי בית, מטלות.

עופר לוי: נכון, אדוני.

יעקב מרגי: זוכר אותן?

עופר לוי: בוודאי, אדוני.

יעקב מרגי: מה יש לנו?

עופר לוי: יש לנו הנושא של החשמול של הרכבות שבעניינו יעלה עוד מעט אליאס מטר, מנהל המסילות; שנית, נושא התגבורים באוטובוסים בין-עירוניים; ושלישית, נושא הפקחים.

עופר לוי: אני, ברשותך, אוכל להתייחס לשני הנושאים האחרונים.

עופר לוי: בנושא התגבורים שרת התחבורה אישרה נוסח שהעברנו לה לתיקון תקנות הנגישות בהוראת שעה.

עופר לוי: הנוסח הזה בלוויית דברי הסבר, בלוויית הליך ההתייעצות שערכנו עם כל הארגונים, לרבות הנציבות, הועבר לאישורו של שר האוצר.

עופר לוי: אחרי ששר האוצר יאשר נעלה את זה, כמובן, לוועדת הרווחה, כפי שמורה אותנו חוק השוויון.

עופר לוי: לגבי הפקחים, בדיון האחרון של ועדת המכרזים בשיתוף עם משרד האוצר קיבלנו לעניין הזה תוספת תקציבית להעסקת 400 פקחים – סדרנים, סדרנים - -

יעקב מרגי: ראית איך איתי נדרך?

יעקב מרגי: - - -

עופר לוי: רציתי לקרוא אותו לסדר, לראות אם הוא מקשיב.

יעקב מרגי: כי הוא גם בדק אותך.

יעקב מרגי: ראית שהוא בודק אותך אז החזרת לו.

עופר לוי: אני כל הזמן בלחץ כשאיתי לידי כי הוא ער לכל נקודה ופסיק.

יעקב מרגי: זה נכון לעשות את זה.

עופר לוי: לעניין הזה קיבלנו תוספת תקציבית עד חודש פברואר להעסקת 400 סדרנים שיועסקו בקווים העמוסים של קווי השירות, בהכוונת הציבור, בבקשה לעטיית מסכות וכל הנדרש מהם.

יעקב מרגי: תתייחס גם לתדירות ולאחוז.

עופר לוי: בשלב זה אנחנו מבקשים – וכך גם הוגשו התקנות – להאריך את המתכונת של ההפעלה שהייתה קודם לכן מאחר שגם בתי הספר ברוב חלקי הארץ ממשיכים לפעול כרגיל.

עופר לוי: אין לנו ירידה בביקושים של הנוסעים בעקבות הסגר האחרון, ולכן אנחנו חייבים לספק את השירות לציבור.

אימאן ח'טיב יאסין: מה התדירות?

יעקב מרגי: מה התדירות ומה התפוסה?

יעקב מרגי: תזכיר לנו.

יעקב מרגי: אני כבר יומיים לא השתמשתי בתחבורה הציבורית אז תזכיר לי איך זה עובד.

עופר לוי: התפוסה בכל כלי התחבורה היבשתית היא 75%, מבחינת תדירות – עובדת כרגיל, כסדרה בהתאם לרישיונות הקו - -

אימאן ח'טיב יאסין: מה זה כרגיל, 100%?

עופר לוי: 100%.

יעקב מרגי: למה השמועות אומרות שהורדתם את התדירות?

איתי עצמון: יש פרסומים על הורדת התדירות.

יעקב מרגי: יש פרסומים שהורדתם את התדירות של הקווים.

עופר לוי: יושבת כאן מנהלת אגף רישוי.

עופר לוי: אני מניח שהיא תוכל לציין.

עופר לוי: אנחנו לא הורדנו תדירות, לא שינינו את התדירות, והמטרה של שמירת התדירות כשמספר האוטובוסים הוא מעל 100% מהתפוסה הרגילה, כי אנחנו מעסיקים גם אוטובוסים שהיו אמורים לצאת לגריטה - -

יעקב מרגי: זאת אמירה שטוב שתיאמר ועדיין לא נאמרה.

עופר לוי: - - אז אנחנו מפעילים את כל אותם אוטובוסים כדי לצמצם את הלחץ ואת מספר הנוסעים באוטובוסים.

עופר לוי: נועה תוכל להשלים את הדברים טוב ממני.

יעקב מרגי: בבקשה, גברתי.

יעקב מרגי: תציגי את עצמך לפרוטוקול, בבקשה.

נעה אבירם: אני נעה אבירם, מנהלת אגף בכיר תחבורה ציבורית ברשות לתחבורה הציבורית.

נעה אבירם: כמו שנאמר, אין כל שינוי בתדירות הקווים, בשעות פעילות הקווים, בימי הפעילות.

נעה אבירם: אנחנו משאירים פעילות מלאה כדי לאפשר כמה שיותר מרווח ומרחב לנוסעים בסיטואציה של העלייה בתחלואה.

נעה אבירם: כך היה גם בפרסומים שלנו.

נעה אבירם: ככל שפורסם אחרת זה שגוי.

נעה אבירם: אני חוזרת ומדגישה: לא נגענו בקווים, הכול נשאר כסדרו כפי שהיה לפני הסגר.

יעקב מרגי: מי אמור לתת לנו סקירה על הרכבת?

עופר לוי: אליאס מטר.

יעקב מרגי: אליאס מטר, קח בחשבון שארגון ההיסעים אורב לך.

יעקב מרגי: כבר שלושה ימים הוא יושב בפוזה הזאת בוועדה.

עופר לוי: רק רציתי לומר שקודם ציינתי שקיבלנו תקציב תוספתי להעסקת הפקחים עד פברואר, ולמעשה, סגרנו הרשאה תקציבית עד אפריל כפוף לקבלת תקציב נוסף.

עופר לוי: רק רציתי לומר שכל התוכניות היפות והטובות שיש במשרד התחבורה כדי לשפר את השירות לציבור דווקא בעת הזאת של הקורונה, כולל תגבורים - -

יעקב מרגי: אבל תגיד את האמת, הלחץ הציבורי של חברי הכנסת ושל הציבור עשה את שלו.

עופר לוי: אין כמו כנסת ישראל, עליי לציין.

עופר לוי: אבל רציתי לומר ולהדגיש, אדוני, שכל הכוונות הטובות של המשרד גם בהעסקה של 120% ממספר האוטובוסים הסטנדרטי שעובדים, התגבורים הבין-עירוניים שבכוונתנו להפעיל ודברים טובים נוספים, כמובן הכול כפוף לכך שהמשרד יזכה לקבל תקציבים ממשרד האוצר.

עופר לוי: כולנו יודעים כרגע שהמצב של התקציב לוט בערפל ולכן מנכ"ל המשרד והצוות המקצועי של המשרד עומדים כל הזמן בהיכון מול משרד האוצר כדי לקבל תקציבים נוספים.

יעקב מרגי: למה אתה אומר את זה, כי אתה צריך עזרה מול האוצר?

עופר לוי: אני אשמח לקבל עזרה מול האוצר מאדוני.

יעקב מרגי: אני במקומך לא הייתי אומר את הסיפא הזאת.

יעקב מרגי: אנחנו מאשרים דברים ולא מתלים שום דבר.

עופר לוי: אני לא התליתי דבר.

עופר לוי: אני מתנה את צרותיי.

יעקב מרגי: כשאנחנו מקבלים דיווח לוועדה אנחנו צריכים לדעת אם זה ישים או לא ישים.

יעקב מרגי: אתה מצד אחד הרמת אותנו לגבהים ומצד שני אתה אומר: אל תתלהבו, חכו.

עופר לוי: ברור, אדוני, שכל תכנית שאנחנו - - - כרוכה בכסף.

יעקב מרגי: אני יוצא מתוך הנחה שאם יצאתם לגיוס של 400 סדרנים יש סדרי שלטון, ולפי חוק יסודות התקציב, בעל תפקיד במדינת ישראל לא יכול לצאת לשום מטלה, שום מכרז ושום גיוס אם אין לו כיסוי.

עופר לוי: לזה יש לנו כיסוי.

עופר לוי: קיבלנו כיסוי עד פברואר.

יעקב מרגי: תודה.

איתי עצמון: מה לגבי מפקחים?

איתי עצמון: הוועדה אישרה לכם בזמנו בתקנה 22 שורה ארוכה של גורמים שמוסמכים להטיל קנס מנהלי, דהיינו, לפקח על הוראות התקנות: מפקחים ממשרדי הממשלה, מרשויות הטבע והגנים, מרשויות מקומיות.

עופר לוי: נדמה לי שהמשרד צריך לעמוד בקשר עם הצוותים המקצועיים של המשרד.

איתי עצמון: סדרנים זה עוד גיוס כוח אדם חדש.

עופר לוי: לא.

עופר לוי: אנחנו מעסיקים כל הזמן מעבר לאותם 500 פקחים – אם כבר אפשר לקרוא להם פקחים - -

איתי עצמון: לא, סדרנים.

איתי עצמון: אבל אני שוב מדגיש, לסדרנים אין סמכויות.

עופר לוי: אנחנו מעסיקים עוד 400 סדרנים.

עופר לוי: כרגע אני מציין בפניי שנעמוד בקשר עם הרשויות המתאימות.

יעקב מרגי: השאלה אם אתם מנצלים את המשאב של פקחים עם סמכויות או לא.

עופר לוי: ככל הידוע לי, בשלב זה לא.

יעקב מרגי: אוקיי.

יעקב מרגי: אליאס מטר, בבקשה.

אליאס מטר: בהמשך לדיון הקודם הקווים שנתחיל להפעיל בסופי שבוע אחרי הסגר הזה בתחילת שבוע זה הקווים מכרמיאל לחיפה ומנהריה לחיפה.

אליאס מטר: מחזירים לפעילות את קו העמק מבית שאן, עפולה לחיפה ומחזירים את הנסיעה מבאר-שבע לתל-אביב.

יעקב מרגי: מה יישאר סגור בסופי שבוע?

אליאס מטר: מה שיישאר סגור זה הרבה קווים.

אליאס מטר: אני רוצה להתייחס לסיבה שבגינה הקווים האלה לא יופעלו.

אליאס מטר: למעשה, אנחנו מתעסקים ברכבת ישראל בשלושה פרויקטים מרכזיים שהם הליבה של תכנית החומש: פרויקט החשמול שדיברנו עליו הרבה; הפרויקט השני הוא החלפת מערכות הבטיחות ומערכות האיתות של הרכבת שזה פרויקט שהתחלנו איתו השנה ואנחנו אמורים לסיים אותו בעוד שלוש שנים; והפרויקט השלישי זה קליטת ציוד נייד חשמלי שאנחנו צריכים להעלות עליו נהגים לנסיעות ולהרצות.

אליאס מטר: מי שתופס את המסילה הכי הרבה זה פרויקט תשתיות החשמול.

אליאס מטר: תשתיות החשמול זה התקנה.

אליאס מטר: זה קידוח והצבה של עמודים והתקנה של מערכת החשמול לאורך כל תוואי הרכבת.

אליאס מטר: כרגע הפרויקט הזה נמצא בהאצה בגלל הקורונה.

אליאס מטר: המשמעות של ההאצה היא שאנחנו עובדים בקטע שבין - -

יעקב מרגי: רק שלא תגידו שאתם מקווים שהקורונה לא תיגמר כדי שתספיקו לחשמל הכול.

אליאס מטר: עוד פעם?

יעקב מרגי: יש כאלה שמתפללים שהקורונה לא תסתיים.

יעקב מרגי: זה עשה להם טוב.

אליאס מטר: אני חושב שלעולם התשתית הקורונה עשתה דברים טובים.

אליאס מטר: בוא נדבר על מה שלא יופעל: מחדרה לתל-אביב אנחנו בעבודת חישמול.

אליאס מטר: המשמעות היא שהקווים מבנימינה ודרומה, אין משמעות להפעיל אותם כי המסילה תפוסה לעבודות חשמול החל מחמישי בלילה.

אליאס מטר: כנ"ל מנתניה לתל-אביב – קווי הרכבת מנתניה לרחובות ומנתניה לאשקלון - -

יעקב מרגי: בקיצור, אתה אומר לי שפרט לארבעה קווים שתשחררו ב-1 בפברואר, כל השאר ימשיכו להיות מושבתים בסופי שבוע בגלל החישמול.

אליאס מטר: אתה צודק.

יעקב מרגי: תודה.

יעקב מרגי: לא שיש לנו הרבה ברירות, רק יש לי תחושה שבמדינות אחרות זה היה קורה יותר מהר.

יעקב מרגי: התחושה שלי נכונה, מר מטר?

אליאס מטר: אני אגיד לך משהו אחד: מה שנעשה בשנה וחצי האחרונות מבחינת קצב עבודה, תשומות ומשאבים שאנחנו משקיעים אנחנו נמצאים היום בפרויקט שנמצא כרגע בסטנדרטים האירופיים המקובלים ואף מעבר לכך.

אליאס מטר: אנחנו נשמח לזמן אותך לבוא ולהתרשם מהפרויקט הזה ומהתשומות שמושקעות.

אליאס מטר: על אף הקשיים להביא יועצים ועובדים זרים מחו"ל ומגבלות כאלה ואחרות החוק הזה מתפקד די טוב אחרי שנים שהוא לא תפקד בצורה שהמשרד כיוון אליה.

אליאס מטר: היום קצבי החישמול מעולים.

אליאס מטר: קו ירושלים שבהתחלה חשמלנו אותו מאוד לאט היום השלמנו אותו עד הרצליה, ותוך כתשעה חודשים מהיום אנחנו אמורים להעביר את הקו העמוס ביותר של הרכבת מהפעלה בדיזל להפעלה חשמלית, אבל אני שב ומזמין אותך לבוא ולהתרשם.

יעקב מרגי: תודה.

יעקב מרגי: בלי קשר סגרתי אתמול עם מנכ"ל משרד התחבורה שתתקיים ישיבה אצלו או אצלנו עם אנשי הרכבת.

יעקב מרגי: הצטברו אצלנו הרבה תלונות גם בדיונים וגם באופן אישי וכל מיני השגות ובקשות בפרויקט הרכבת המזרחי: סוגיית התחנות, סוגיית הרציפים, הדפו.

יעקב מרגי: אז ההזמנה שלך באה במקום כי היא כבר מתקיימת.

יעקב מרגי: תודה.

יעקב מרגי: נקריא, בבקשה.

עופר לוי: טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס׳ 6), התשפ״א־ 2020

עופר לוי: תיקון תקנה 1 1.

עופר לוי: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות

עופר לוי: הגבלת הפעילות" במקום האמור בה יבוא "תקנות סמכויות מיוחדות להתמודדות עם נגיף הקורונה

עופר לוי: תיקון תקנה 7 2.

עופר לוי: בתקנה 7(א)(3)(ד) לתקנות העיקריות, בסופה יבוא: " ואולם נוסע שהוא אדם עם מוגבלות רשאי לשבת

עופר לוי: בהם".

עופר לוי: התשפ״א (28 בינואר 2021)״.

יעקב מרגי: על כל תקנות הקורונה ראש הממשלה חותם?

איתי עצמון: כן.

יעקב מרגי: פעם ראשונה ששמתי לב.

איתי עצמון: תקנות של הממשלה.

יעקב מרגי: יש הערות לתקנות?

יעקב מרגי: אם אין הערות אנחנו נצביע.

יעקב מרגי: אני רואה שאין הערות.

יעקב מרגי: אני שמח לשמוע שאתם אכן קשובים גם לציבור וגם לוועדה.

יעקב מרגי: קיבלנו עדכון לגבי החישמול.

יעקב מרגי: אמנם מעט מזער, מה שנקרא, אבל אנחנו רוצים שהכול יחושמל.

יעקב מרגי: אנחנו רוצים שזה יהיה כמה שיותר מהר ויותר אפקטיבי ולשחרר גם את הלחצים בסופי שבוע של התחבורה הציבורית מהכבישים.

יעקב מרגי: יש תחושה שדברים זזים במשרד התחבורה.

יעקב מרגי: זה עובד, גם רואים.

יעקב מרגי: יש מחיר לצמיחה הכלכלית.

יעקב מרגי: אמנם אני לא יודע אם אי פעם תדביקו את הקצב, אבל לא בגלל זה לא נעשה כלום.

יעקב מרגי: רואים את הפיתוח, את התשתית: גם כבישים, גם רכבות וגם כל המיזמים האחרים שהמדינה משקיעה בהם מיליארדים רבים – בכל סוגיית הרכבת הקלה, התחתית, הרכבת המזרחית.

יעקב מרגי: אני מקווה שנגיע למצב שגם החברה הישראלית – אני אומר את זה בנימה אישית – הכי קל לזרוק על הממשלה, אבל גם החברה הישראלית צריכה לפתח תרבות הסעת המונים פחות אנוכית ויותר יעילה.

יעקב מרגי: ואז יהיו פחות פקקים.

יעקב מרגי: מי בעד אישור התקנות?

יעקב מרגי: התקנות אושרו.

יעקב מרגי: אין מתנגדים, אין נמנעים.

יעקב מרגי: התקנות אושרו.

יעקב מרגי: אני מקווה שזאת הפעם האחרונה.

עופר לוי: תודה רבה, אדוני.

יעקב מרגי: המשך יום נעים, הישיבה נעולה.